Loterykommissie staak DBV-befondsingArgieffoto (pullmanphotography.co.uk) Die besluit van die Nasionale Loterykommissie om nie meer geld aan die Dierebeskermingsvereniging (DBV) te gee nie is kortsigtig en jammer, en gaan groot dierelyding in veral die minder gegoede en afgeleë gemeenskappe veroorsaak. Só meen die VF Plus. Adv. Anton Alberts, VF Plus-voorsitter en parlementêre woordvoerder, het gesê die DBV het in ŉ verklaring laat hoor dat hulle nou gedwing sal word om die gratis dienste wat in armer gemeenskappe gelewer word drasties in te perk. “Volgens die DBV is daar veral ŉ dwingende nood om hulp te verleen aan werkdiere soos donkies, perde en beeste wat juis in afgeleë gebiede vir werk en vervoer gebruik word. Dié belangrike diens word reeds die afgelope 62 jaar gelewer en sal nou moontlik gestaak moet word indien ander befondsing nie bekom word nie,” het Alberts gesê. Die Loterykommissie het laat blyk dat die fokus van befondsingprojekte verskuif het en dat daar voortaan op “armoedeverligting” gefokus gaan word. “Die parlementêre portefeuljekomitee vir handel en nywerheid het oorsig oor die Loterykommissie, en die VF Plus sal dié aangeleentheid gewis op die agenda plaas met ŉ versoek aan die voorsitter om die besluit van die kommissie te laat herroep.” Alberts meen die beskawingspeil van ŉ gemeenskap kan direk gemeet word aan die wyse waarop hy sy diere behandel. “Liefde tussen mens en dier, en die versorging van die diere het ŉ helende effek op ŉ gemeenskap. Albert Schweitzer het gesê as jy nie deernis vir alle lewende wesens het nie, sal jy nooit innerlike geluk ervaar nie. ŉ Gemeenskap wat sy kop wegdraai van diere se lyding sal inderdaad ŉ siek en stukkende gemeenskap wees.”